送勤上人歸吳中
作者：蔡襄
朝代：宋

paragraphs: 吳江水好吳岫靈，吳人晳白神氣清。
當須比屋皆佳器，奈何儻有名公卿。
究觀是事見藏伏，例學浮圖超死生。
遂令才智蓄利澤，若日不下霑四瀛。
勤師內外久著力，文字骨節初老成。
十年棲遲輦轂下，淵然澹薄無經營。
惜哉明了足見解，獨擘迅翮翻青冥。
殘秋忽別東南去，塵土擺落衣裾輕。
西湖勝處拂談席，綠波畫舫吾其行。